CELEX: 32017D0915
Language: el
Date: 2017-05-29 00:00:00
Title: Απόφαση (ΚΕΠΠΑ) 2017/915 του Συμβουλίου, της 29ης Μαΐου 2017, για δραστηριότητες προβολής της Ένωσης προς υποστήριξη της εφαρμογής της Συνθήκης για το Εμπόριο Όπλων

30.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 139/38
            
         ΑΠΌΦΑΣΗ (ΚΕΠΠΑ) 2017/915 ΤΟΥ ΣΥΜΒΟΥΛΊΟΥ
   της 29ης Μαΐου 2017
   για δραστηριότητες προβολής της Ένωσης προς υποστήριξη της εφαρμογής της Συνθήκης για το Εμπόριο Όπλων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Η Συνθήκη για το Εμπόριο Όπλων («ΣΕΟ») θεσπίστηκε από τη Γενική Συνέλευση των Ηνωμένων Εθνών στις 2 Απριλίου 2013. Εν συνεχεία η ΣΕΟ άνοιξε προς υπογραφή στις 3 Ιουνίου 2013 και τέθηκε σε ισχύ στις 24 Δεκεμβρίου 2014. Όλα τα κράτη μέλη είναι συμβαλλόμενα μέρη της ΣΕΟ.
            
         
               (2)
            
            
               Σκοπός της ΣΕΟ είναι να θεσπίσει τα υψηλότερα δυνατά κοινά διεθνή πρότυπα για τη ρύθμιση του διεθνούς εμπορίου συμβατικών όπλων και την πρόληψη και εξάλειψη του λαθρεμπορίου συμβατικών όπλων, καθώς και την πρόληψη της εκτροπής τους. Βασικές προκλήσεις είναι να εξασφαλισθεί η αποτελεσματική εφαρμογή της από τα συμβαλλόμενα κράτη καθώς και η καθολική αποδοχή της, έχοντας υπόψη ότι η ρύθμιση του διεθνούς εμπορίου όπλων είναι εξ ορισμού ένα εγχείρημα παγκόσμιας εμβέλειας. Για να συμβάλει στην αντιμετώπιση αυτών των προκλήσεων, το Συμβούλιο εξέδωσε στις 16 Δεκεμβρίου 2013 την απόφαση 2013/768/ΚΕΠΠΑ (1), διευρύνοντας έτσι τις δράσεις βοήθειας για τον έλεγχο των εξαγωγών της Ένωσης με δραστηριότητες ειδικά επικεντρωμένες στη ΣΕΟ.
            
         
               (3)
            
            
               Οι δραστηριότητες που πραγματοποιήθηκαν δυνάμει της απόφασης 2013/768/ΚΕΠΠΑ απευθύνθηκαν σε δεκαέξι δικαιούχους χώρες και κάλυψαν ευρύ φάσμα τομέων σχετικών με την καθιέρωση και την ανάπτυξη εθνικών συστημάτων ελέγχου της μεταβίβασης όπλων, σύμφωνα με την εντολή της ΣΕΟ. Ξεκίνησε ελπιδοφόρα συνεργασία με ορισμένες χώρες που δεν είχαν μετάσχει ποτέ σε προηγούμενες δραστηριότητες βοήθειας της Ένωσης για τον έλεγχο των εξαγωγών, αντανακλώντας έτσι τον παγκόσμιο χαρακτήρα της ΣΕΟ. Είναι συνεπώς σκόπιμη η παρακολούθηση της πορείας αυτού του υποσυνόλου χωρών για να διασφαλιστεί βιώσιμη πρόοδος και για να ενθαρρυνθεί η περιφερειακή προβολή των δραστηριοτήτων από τις ίδιες τις δικαιούχους χώρες.
            
         
               (4)
            
            
               Πέραν της συνέχισης των δραστηριοτήτων με τις δικαιούχους χώρες που καλύπτονται δυνάμει της απόφασης 2013/768/ΚΕΠΠΑ, συνιστάται να ακολουθηθεί μια προσέγγιση με βάση τη ζήτηση, όπου οι δραστηριότητες παροχής βοήθειας θα μπορούν να ενεργοποιούνται κατόπιν αιτήματος χωρών που έχουν εντοπίσει συγκεκριμένες ανάγκες σε σχέση με την εφαρμογή της ΣΕΟ. Η προσέγγιση αυτή έχει αποδειχθεί δίκαιη και επιτυχής όσον αφορά την παροχή βοήθειας σε χώρες που έχουν εκφράσει δέσμευση και ανάληψη ευθύνης όσον αφορά τη ΣΕΟ μέσω των αιτημάτων τους για παροχή βοήθειας από την Ένωση. Στην παρούσα απόφαση του διατηρείται, συνεπώς, συγκεκριμένος αριθμός δραστηριοτήτων που θα είναι διαθέσιμες κατόπιν αιτήματος.
            
         
               (5)
            
            
               Η βοήθεια της Ένωσης που παρέχεται δυνάμει της απόφασης (ΚΕΠΠΑ) 2015/2309 του Συμβουλίου (2), απευθύνεται σε ορισμένες χώρες στην εγγύς ανατολική και νότια γειτονία της Ένωσης. Η Ένωσηείναι επίσης από μακρού πάροχος βοήθειας για τον έλεγχο των εξαγωγών ειδών διπλής χρήσης βάσει του Μηχανισμού συμβολής στη σταθερότητα και την ειρήνη (IcSP), ο οποίος στηρίζει την ανάπτυξη νομικών πλαισίων και θεσμικών ικανοτήτων για την καθιέρωση και την επιβολή αποτελεσματικών ελέγχων στις εξαγωγές ειδών διπλής χρήσης. Μέσω του Μηχανισμού IcSP και της κοινής δράσης 2006/419/ΚΕΠΠΑ (3) του Συμβουλίου, της κοινής δράσης 2008/368/ΚΕΠΠΑ (4) και της απόφασης 2013/391/ΚΕΠΠΑ του Συμβουλίου (5), η Ένωση στηρίζει επίσης την εφαρμογή της απόφασης του Συμβουλίου Ασφαλείας των Ηνωμένων Εθνών (ΑΣΑΗΕ) 1540 (2004), η οποία επιβάλλει αποτελεσματικούς ελέγχους των μεταβιβάσεων αγαθών που συνδέονται με όπλα μαζικής καταστροφής.
               Οι έλεγχοι που αναπτύχθηκαν για την εφαρμογή της ΑΣΑΗΕ 1540 (2004), και βάσει των ενωσιακών προγραμμάτων βοήθειας στον έλεγχο των εξαγωγών ειδών διπλής χρήσης, συμβάλλουν στη συνολική ικανότητα για την αποτελεσματική εφαρμογή της ΣΕΟ, δεδομένου ότι, σε πολλές περιπτώσεις, οι νόμοι, οι διοικητικές διαδικασίες και οι υπηρεσίες που είναι επιφορτισμένες με τον έλεγχο των εξαγωγών ειδών διπλής χρήσης αλληλεπικαλύπτονται με τους αντίστοιχους στον τομέα του ελέγχου των εξαγωγών συμβατικών όπλων. Είναι επομένως σημαντικό να εξασφαλιστεί στενός συντονισμός μεταξύ των δραστηριοτήτων που πραγματοποιούνται στους ελέγχους εξαγωγών ειδών διπλής χρήσης και των δραστηριοτήτων που στηρίζουν την εφαρμογή της ΣΕΟ.
            
         
               (6)
            
            
               Λόγω του συνολικά μεγάλου αριθμού δραστηριοτήτων που προβλέπονται από την παρούσα απόφαση, δικαιολογείται η ανάθεση σε δύο φορείς υλοποίησης, για τον αποτελεσματικό καταμερισμό του φόρτου εργασίας. Το Συμβούλιο και η Επιτροπή είχαν αναθέσει στο γερμανικό Ομοσπονδιακό Γραφείο Οικονομικών και Ελέγχου Εξαγωγών (BAFA) την εφαρμογή προηγούμενων προγραμμάτων για ελέγχους εξαγωγών. Ως εκ τούτου, το BAFA έχει αποκτήσει πολλές γνώσεις και σχετική εμπειρία. Η υπηρεσία Expertise France (η γαλλική υπηρεσία διεθνούς τεχνικής εμπειρογνωμοσύνης) είναι υπεύθυνη για τα ενωσιακά προγράμματα P2P σχετικά με τα είδη διπλής χρήσεως τα οποία χρηματοδοτούνται στο πλαίσιο του IcSP. Ο ρόλος της στην εφαρμογή της παρούσας απόφασης θα συμβάλει στην εξασφάλιση κατάλληλου συντονισμού με τα προγράμματα που αφορούν τα είδη διπλής χρήσεως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για τον σκοπό της στήριξης της αποτελεσματικής εφαρμογής και καθολικής αποδοχής της ΣΕΟ, η Ένωση αναλαμβάνει δραστηριότητες με τους ακόλουθους στόχους:
   
               α)
            
            
               να στηρίξει μια σειρά από κράτη ώστε να ενισχύσουν τα συστήματά τους για τον έλεγχο της μεταβίβασης όπλων για την αποτελεσματική εφαρμογή της ΣΕΟ·
            
         
               β)
            
            
               να αυξήσει την ευαισθητοποίηση για την ΣΕΟ σε εθνικό και περιφερειακό επίπεδο και την ανάληψη ιδίας ευθύνης για την ΣΕΟ από αρμόδιες εθνικές και περιφερειακές αρχές και φορείς της κοινωνίας των πολιτών.
            
         2.   Προς επίτευξη των στόχων της παραγράφου 1, η Ένωση αναλαμβάνει τις ακόλουθες προγραμματικές δραστηριότητες:
   
               α)
            
            
               βοηθά δικαιούχους χώρες να καταρτίζουν, να ενημερώνουν και να εφαρμόζουν, ανάλογα με την περίπτωση, τα σχετικά νομοθετικά και διοικητικά μέτρα που αποσκοπούν στη δημιουργία και καθιέρωση αποτελεσματικού συστήματος ελέγχου των μεταβιβάσεων όπλων σύμφωνα με τις απαιτήσεις της ΣΕΟ·
            
         
               β)
            
            
               ενισχύει την τεχνογνωσία και τις ικανότητες των υπαλλήλων των δικαιούχων χωρών που είναι αρμόδιοι για την αδειοδότηση και εκτέλεση, ιδίως μέσω ανταλλαγής βέλτιστων πρακτικών, κατάρτισης και πρόσβασης σε σχετικές πηγές πληροφόρησης, προκειμένου να εξασφαλίζεται επαρκής εφαρμογή και εκτέλεση των ελέγχων μεταβίβασης όπλων·
            
         
               γ)
            
            
               προάγει τη διαφάνεια στο διεθνές εμπόριο όπλων, με βάση τις απαιτήσεις διαφάνειας της ΣΕΟ·
            
         
               δ)
            
            
               προωθεί τη συνεπή προσήλωση στη ΣΕΟ από τις δικαιούχους χώρες και τις γειτονικές τους χώρες, εμπλέκοντας αρμόδιους εθνικούς και περιφερειακούς φορείς όπως εθνικά κοινοβούλια, αρμόδιους περιφερειακούς οργανισμούς και εκπροσώπους της κοινωνίας των πολιτών που έχουν μακροπρόθεσμο συμφέρον να παρακολουθούν την αποτελεσματική εφαρμογή της ΣΕΟ.
            
         Διεξοδική περιγραφή των προγραμματικών δραστηριοτήτων που αναφέρονται στην παρούσα παράγραφο παρατίθεται στο παράρτημα.
   Άρθρο 2
   1.   Η εφαρμογή της παρούσας απόφασης ανατίθεται στον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας («Ύπατος Εκπρόσωπος»).
   2.   Η τεχνική εφαρμογή των προγραμματικών δραστηριοτήτων που αναφέρονται στο άρθρο 1 παράγραφος 2 οργανώνεται από το BAFA.
   3.   Το BAFA και η Expertise France εκτελούν τα καθήκοντά τους υπό την ευθύνη του Ύπατου Εκπροσώπου. Για τον εν λόγω σκοπό, ο Ύπατος Εκπρόσωπος συνομολογεί τις απαραίτητες ρυθμίσεις με το BAFA και την Expertise France.
   Άρθρο 3
   1.   Το ποσό δημοσιονομικής αναφοράς για την εκτέλεση των προγραμματικών δραστηριοτήτων που αναφέρονται στο άρθρο 1 παράγραφος 2 ανέρχεται σε 7 178 924,36 EUR. Η συνολική εκτίμηση για τον προϋπολογισμό του προγράμματος είναι 8 368 151,36 EUR. Το μέρος αυτής της εκτίμησης προϋπολογισμού που δεν καλύπτεται από το ποσό αναφοράς θα παρασχεθεί μέσω συγχρηματοδότησης από την κυβέρνηση της Ομοσπονδιακής Δημοκρατίας της Γερμανίας και την Expertise France.
   2.   Η διαχείριση των δαπανών που χρηματοδοτούνται από το ποσό αναφοράς της παραγράφου 1 ακολουθεί τις διαδικασίες και τους κανόνες που εφαρμόζονται στον προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών της παραγράφου 1. Προς τούτο, συνάπτει τις απαραίτητες χρηματοδοτικές συμφωνίες με το BAFA και την Expertise France. Οι χρηματοδοτικές συμφωνίες ορίζουν ότι το BAFA και η Expertise France πρέπει να εξασφαλίζουν την προβολή της συνεισφοράς της Ένωσης, ανάλογα προς το ύψος της.
   4.   Η Επιτροπή θα επιδιώξει να συνάψει τις χρηματοδοτικές συμφωνίες της παραγράφου 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή, καθώς και για την ημερομηνία σύναψης της χρηματοδοτικής συμφωνίας.
   Άρθρο 4
   1.   Ο Ύπατος Εκπρόσωπος υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονούν οι φορείς υλοποίησης. Οι εκθέσεις αποτελούν τη βάση για την αξιολόγηση που διενεργεί το Συμβούλιο.
   2.   Η Επιτροπή παρέχει πληροφορίες σχετικά με τις χρηματοδοτικές πτυχές της υλοποίησης των προγραμματικών δραστηριοτήτων που αναφέρονται στο άρθρο 1 παράγραφος 2.
   Άρθρο 5
   Η παρούσα απόφαση αρχίζει να ισχύει από την ημερομηνία της έκδοσής της.
   Λήγει 36 μήνες μετά την ημερομηνία σύναψης των χρηματοδοτικών συμφωνιών που αναφέρονται στο άρθρο 3 παράγραφος 3, ή έξι μήνες μετά την ημερομηνία έκδοσής της, εάν δεν έχουν συναφθεί οι εν λόγω χρηματοδοτικές συμφωνίες εντός του εν λόγω χρονικού διαστήματος.
   
      Βρυξέλλες, 29 Μαΐου 2017.
      
         
            Για το Συμβούλιο
         
         
            Ο Πρόεδρος
         
         C. CARDONA
      
   
   
      (1)  Απόφαση 2013/768/ΚΕΠΠΑ του Συμβουλίου, της 16ης Δεκεμβρίου 2013, για τις δραστηριότητες της ΕΕ προς υποστήριξη της εφαρμογής της Συνθήκης για το Εμπόριο Όπλων, στο πλαίσιο της Ευρωπαϊκής Στρατηγικής για την Ασφάλεια (ΕΕ L 341 της 18.12.2013, σ. 56).
   
      (2)  Απόφαση (ΚΕΠΠΑ) 2015/2309 του Συμβουλίου, της 10ης Δεκεμβρίου 2015, σχετικά με την προαγωγή ουσιαστικών ελέγχων των εξαγωγών όπλων (ΕΕ L 326 της 11.12.2015, σ. 56).
   
      (3)  Κοινή δράση 2006/419/ΚΕΠΠΑ του Συμβουλίου, της 12ης Ιουνίου 2006, για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 165 της 17.6.2006, σ. 30).
   
      (4)  Κοινή δράση 2008/368/ΚΕΠΠΑ του Συμβουλίου, της 14ης Μαΐου 2008, προς στήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 127 της 15.5.2008, σ. 78).
   
      (5)  Απόφαση 2013/391/ΚΕΠΠΑ του Συμβουλίου, της 22ας Ιουλίου 2013, προς υποστήριξη της πρακτικής εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους (ΕΕ L 198 της 23.7.2013, σ. 40).
   
      ΠΑΡΑΡΤΗΜΑ
      1.   Ιστορικό και σκεπτικό για τη στήριξη της Ένωσης
      Η απόφαση αυτή βασίζεται σε προηγούμενες αποφάσεις του Συμβουλίου οι οποίες στηρίζουν τη διαδικασία του ΟΗΕ που οδήγησε στη Συνθήκη για το Εμπόριο Όπλων («ΣΕΟ») και την προώθηση της αποτελεσματικής εφαρμογής και της καθολικής αποδοχής της (1). H ΣΕΟ θεσπίστηκε στις 2 Απριλίου 2013 από την Γενική Συνέλευση των Ηνωμένων Εθνών και τέθηκε σε ισχύ στις 24 Δεκεμβρίου 2014.
      Δεδηλωμένος σκοπός της ΣΕΟ είναι να «θεσπίσει τα υψηλότερα δυνατά κοινά διεθνή πρότυπα για τη ρύθμιση ή τη βελτίωση της ρύθμισης του διεθνούς εμπορίου συμβατικών όπλων, την πρόληψη και εξάλειψη του λαθρεμπορίου συμβατικών όπλων καθώς και την πρόληψη της εκτροπής τους». Δεδηλωμένος στόχος της είναι να «συμβάλει στη διεθνή και περιφερειακή ειρήνη, ασφάλεια και σταθερότητα· να μειώσει τον ανθρώπινο πόνο και να προωθήσει τη συνεργασία, τη διαφάνεια και την υπεύθυνη δράση των συμβαλλομένων κρατών στο διεθνές εμπόριο συμβατικών όπλων, οικοδομώντας έτσι εμπιστοσύνη μεταξύ των συμβαλλομένων κρατών». Ως εκ τούτου, ο σκοπός και ο στόχος της ΣΕΟ συνάδουν με τη συνολική φιλοδοξία της Ένωσης όσον αφορά την εξωτερική πολιτική και πολιτική ασφαλείας, όπως κατοχυρώνεται στο άρθρο 21 της Συνθήκης για την Ευρωπαϊκή Ένωση.
      Μετά την έγκριση της ΣΕΟ το 2013, οι κυριότερες προκλήσεις πλέον συνίστανται στην αποτελεσματική εφαρμογή και την καθολική αποδοχή της.
      Η βοήθεια και η προβολή για τον έλεγχο των εξαγωγών είναι κρίσιμης σημασίας για την αντιμετώπιση αυτών των προκλήσεων και γι' αυτό αποτελούν τα κεντρικά στοιχεία της παρούσας απόφασης. Όσον αφορά τη βοήθεια για τον έλεγχο των εξαγωγών, η παρούσα απόφαση απευθύνεται σε συγκεκριμένες χώρες εταίρους και αφήνει ανοικτό πεδίο για δυνατότητα παροχής βοήθειας σε νέες χώρες που τη ζητούν.
      Όσον αφορά τις εννέα συγκεκριμένες χώρες εταίρους (Σενεγάλη, Μπουρκίνα Φάσο, Γκάνα, Φιλιππίνες, Γεωργία, Περού, Τζαμάικα, Κολομβία, Κόστα Ρίκα), η παρούσα απόφαση προβλέπει την περαιτέρω ανάπτυξη της συνεργασίας που δρομολογήθηκε με την πρώτη φάση των δραστηριοτήτων στήριξης της υλοποίησης, όπως χρηματοδοτήθηκαν βάσει της απόφασης 2013/768/ΚΕΠΠΑ.
      Όσον αφορά το πεδίο για δικαιούχους χώρες που ζητούν βοήθεια, η παρούσα απόφαση βασίζεται στις ίδιες δοκιμασμένες δραστηριότητες που πραγματοποιήθηκαν δυνάμει της απόφασης 2013/768/ΚΕΠΠΑ:
      
                  —
               
               
                  ειδικά προγράμματα βοήθειας με τα οποία οι δικαιούχοι χώρες θα επικουρούνται κατά τρόπο ειδικά προσαρμοσμένο και εκτεταμένο ώστε να εκπληρώνουν τις απαιτήσεις της ΣΕΟ. Η βοήθεια θα αναπτυχθεί σύμφωνα με οδικό χάρτη βοήθειας που θα συμφωνηθεί με τις δικαιούχους χώρες και θα καθορίζει τις προτεραιότητες για την ανάληψη δράσης, θα εξασφαλίζει την τοπική ανάληψη ευθύνης και θα δηλώνει τη δέσμευση, όπου είναι σκόπιμο, προς επικύρωση της ΣΕΟ·
               
            
                  —
               
               
                  ad hoc δραστηριότητες βοήθειας που θα απευθύνονται σε δικαιούχους χώρες με περιορισμένες και σαφώς προσδιορισμένες ανάγκες. Οι εν λόγω οι ad hoc δραστηριότητες βοήθειας θα επιτρέψουν στην Ένωση να ανταποκρίνεται σε αιτήματα για βοήθεια κατά τρόπο ευέλικτο και ενεργητικό.
               
            Τέλος, όσον αφορά την πρόκληση της καθολικής αποδοχής της ΣΕΟ, η παρούσα απόφαση περιλαμβάνει μια συνιστώσα περιφερειακής προβολής που βασίζεται στις συγκεκριμένες εννέα χώρες εταίρους με τη συμμετοχή των πλέον αρμόδιων περιφερειακών οργανισμών. Ένα άλλο εργαλείο για τη στήριξη της καθολικής αποδοχής είναι η προβολή μέσω της ετήσιας διάσκεψης των συμβαλλομένων κρατών της ΣΕΟ.
      Η παρούσα απόφαση προβλέπει επομένως ένα ολοκληρωμένο σύνολο δραστηριοτήτων βοήθειας και προβολής, προκειμένου να συμβάλει στην αντιμετώπιση των προκλήσεων της αποτελεσματικής εφαρμογής και της καθολικής αποδοχής. Βασίζεται στα αποτελέσματα και διδάγματα που αντλήθηκαν από την προηγούμενη φάση που χρηματοδοτήθηκε βάσει της απόφασης 2013/768/ΚΕΠΠΑ και καταδεικνύει τη σταθερή και συνεπή υποστήριξη της Ένωσης και των κρατών μελών της προς τη ΣΕΟ.
      2.   Γενικοί σκοποί
      Ο βασικός σκοπός της παρούσας απόφασης είναι να στηρίξει μια σειρά από κράτη ώστε να ενισχύσουν τα συστήματά τους για τον έλεγχο της μεταβίβασης όπλων, με στόχο την αποτελεσματική εφαρμογή της ΣΕΟ και την προώθηση της καθολικής αποδοχής της. Ειδικότερα, η δράση της ΕΕ θα παράσχει:
      
                  α)
               
               
                  ενίσχυση των ικανοτήτων και της εμπειρογνωμοσύνης των δικαιούχων χωρών όσον αφορά τον έλεγχο της μεταβίβασης όπλων·
               
            
                  β)
               
               
                  περαιτέρω ευαισθητοποίηση και ανάληψη της ευθύνης από ενδιαφερομένους φορείς όπως αρμόδιους περιφερειακούς οργανισμούς, εθνικά κοινοβούλια και εκπροσώπους της κοινωνίας των πολιτών με συμφέρον στη μακροπρόθεσμη αποτελεσματική εφαρμογή της ΣΕΟ·
               
            
                  γ)
               
               
                  προσέγγιση άλλων χωρών προκειμένου να υποστηρίξουν την καθολική αποδοχή και την αποτελεσματική εφαρμογή της ΣΕΟ.
               
            3.   Περιγραφή προγραμματικών δραστηριοτήτων
      3.1.   Ενίσχυση της εφεδρείας εμπειρογνωμόνων που συστάθηκε με την απόφαση 2013/768/ΚΕΠΠΑ
      3.1.1.   Σκοπός του προγράμματος
      Η εφεδρεία εμπειρογνωμόνων που συστάθηκε με την απόφαση 2013/768/ΚΕΠΠΑ προσέφερε ένα σαφώς προσδιορισμένο, ικανό και αξιόπιστο μέσο για την κατάλληλη υποστήριξη των δραστηριοτήτων βοήθειας. Με την εμπειρία που αποκτήθηκε, είναι πλέον αναγκαίο να διευρυνθεί η εφεδρεία ως προς τον αριθμό των εμπειρογνωμόνων και το φάσμα της εμπειρογνωμοσύνης τους, καθώς και ως προς το είδος των εμπειρογνωμόνων που αξιοποιούνται, για παράδειγμα να συμπεριληφθούν οι μη κυβερνητικοί εμπειρογνώμονες· να προωθηθεί μια πιο μακροπρόθεσμη συμμετοχή τους στις δικαιούχους χώρες· και να αναπτυχθεί μια συνιστώσα «κατάρτισης των εκπαιδευτών» εντός της εφεδρείας.
      3.1.2.   Περιγραφή του προγράμματος
      Οι φορείς υλοποίησης θα εργαστούν προκειμένου να διευρυνθεί η εφεδρεία εμπειρογνωμόνων, εξασφαλίζοντας ευρεία γεωγραφική εκπροσώπηση και φάσμα εμπειρογνωμοσύνης στο μέτρο του δυνατού. Θα πρέπει κυρίως να ενθαρρύνουν τη συμμετοχή εμπειρογνωμόνων από χώρες που πρόσφατα ανέπτυξαν με επιτυχία εθνικά συστήματα ελέγχου της μεταβίβασης όπλων, συμπεριλαμβανομένων των συστημάτων που αναπτύχθηκαν σε συνδυασμό με τη λήψη διεθνούς βοήθειας. Οι φορείς υλοποίησης θα υποβάλλουν τακτικά εκθέσεις στην Ομάδα «Εξαγωγές συμβατικών όπλων» του Συμβουλίου (COARM) σχετικά με την εφεδρεία εμπειρογνωμόνων, τη σύνθεσή της και την ικανότητά της να αναλαμβάνει τον φόρτο εργασίας που συνεπάγονται οι προβλεπόμενες στην παρούσα απόφαση δραστηριότητες. Εφόσον είναι αναγκαίο, η COARM μπορεί να αποφασίζει σχετικά με διορθωτικά μέτρα.
      Συνολικά, η εμπειρογνωμοσύνη της εφεδρείας εμπειρογνωμόνων θα πρέπει να καλύπτει το πλήρες εύρος ενός εθνικού συστήματος ελέγχου της μεταβίβασης όπλων, ιδίως ζητήματα νομικής φύσης, αδειοδότησης, τελωνείων/επιβολής, ευαισθητοποίησης, δίωξης/κυρώσεων, υποβολής εκθέσεων/διαφάνειας.
      3.1.2.1.   Εμπειρογνώμονες
      Οι φορείς υλοποίησης θα διασφαλίσουν μια δίκαιη και διαφανή πρόσληψη εμπειρογνωμόνων και, όσον αφορά τους εμπειρογνώμονες της Ένωσης, θα χρησιμοποιήσουν πλήρως τον κατάλογο εμπειρογνωμόνων της Ένωσηςστον τομέα των δραστηριοτήτων προβολής, ο οποίος διανέμεται και επικαιροποιείται στο πλαίσιο της COARM.
      3.1.2.2.   Συνεδριάσεις εμπειρογνωμόνων
      Οι φορείς υλοποίησης θα συγκαλέσουν τέσσερις διήμερες συνεδριάσεις εμπειρογνωμόνων (δύο συνεδριάσεις έκαστος φορέας) κατά τη διάρκεια ισχύος της παρούσας απόφασης. Οι εν λόγω συνεδριάσεις θα έχουν κυρίως ως στόχο:
      
                  —
               
               
                  να αναπτυχθεί μεταξύ των εμπειρογνωμόνων κοινή αντίληψη των προκλήσεων και των αντιδράσεων που συνδέονται με την υποστήριξη της εφαρμογής της ΣΕΟ·
               
            
                  —
               
               
                  να αναπτυχθεί, κατά περίπτωση, κοινό υλικό που θα χρησιμοποιείται στη βοήθεια που λαμβάνουν οι εμπειρογνώμονες (όπως ένα εγχειρίδιο και κατευθυντήριες γραμμές) ούτως ώστε να υπάρχει συνέπεια στις συμβουλές που παρέχουν οι εμπειρογνώμονες·
               
            
                  —
               
               
                  να αξιολογηθεί η συνιστώσα «κατάρτισης των εκπαιδευτών» (βλέπε 3.1.2.3.) και να αποφασιστούν τροποποιήσεις, κατά περίπτωση.
               
            Δύο συνεδριάσεις, συμπεριλαμβανομένης της εναρκτήριας συνεδρίασης, θα πρέπει να πραγματοποιηθούν στις Βρυξέλλες. Οι άλλες δύο συνεδριάσεις θα πραγματοποιηθούν ανάλογα με τον τόπο του φορέα υλοποίησης. Έως 40 εμπειρογνώμονες θα προσκληθούν σε κάθε συνεδρίαση, με βάση κριτήρια γεωγραφικής ισορροπίας και λαμβανομένων υπόψη των αναγκών της συνιστώσας «κατάρτισης των εκπαιδευτών» (βλέπε 3.1.2.3.).
      3.1.2.3.   Συνιστώσα «Κατάρτιση των εκπαιδευτών»
      Η συνιστώσα αυτή αποσκοπεί στην υποστήριξη της κατάρτισης διαφόρων εμπειρογνωμόνων δικαιούχων χωρών προκειμένου να είναι σε θέση να εκπαιδεύσουν αποτελεσματικά δικούς τους συναδέλφους σε μεταγενέστερο στάδιο. Κατά περίπτωση, οι φορείς υλοποίησης θα διαφημίσουν τη συνιστώσα «κατάρτισης των εκπαιδευτών» και θα εντοπίσουν μελλοντικούς εκπαιδευτές κατά την έναρξη δραστηριοτήτων βοήθειας σε δικαιούχους χώρες δυνάμει της παρούσας απόφασης. Οι υπάλληλοι αυτοί θα καταχωριστούν στη συνέχεια στην εφεδρεία εμπειρογνωμόνων και θα προσκληθούν ακολούθως στις συνεδριάσεις εμπειρογνωμόνων που αναφέρονται στο σημείο 3.1.2.2.
      Η συνιστώσα «κατάρτισης των εκπαιδευτών» θα πραγματοποιείται σε πρόσθετη τρίτη ημέρα, αμέσως μετά τις συνεδριάσεις εμπειρογνωμόνων. Σε αυτό το πλαίσιο θα παρευρίσκονται μελλοντικοί εκπαιδευτές και ο κατάλληλος αριθμός εμπειρογνωμόνων από την εφεδρεία που παρέχουν την κατάρτιση.
      Στο διάστημα μεταξύ των ετήσιων συνεδριάσεων εμπειρογνωμόνων και των πρόσθετων συνιστωσών «κατάρτισης των εκπαιδευτών» τους θα ενθαρρύνονται οι επαφές μεταξύ των εμπειρογνωμόνων εκπαιδευτών και των μελλοντικών εκπαιδευτών και, κατά περίπτωση, θα μπορούν να προγραμματίζονται επιπλέον εκπαιδευτικές συνεδρίες στις δικαιούχους χώρες αμέσως μετά τις προγραμματισμένες δραστηριότητες βοήθειας (για παράδειγμα ειδικό εργαστήριο μισής ημέρας, όπως αναφέρεται στο σημείο 3.2.3.1.).
      Έως 15 μελλοντικοί εκπαιδευτές θα εγγράφονται για κάθε συνεδρία.
      Ο φορέας υλοποίησης που είναι αρμόδιος για τη συνεδρίαση εμπειρογνωμόνων θα είναι υπεύθυνος για τη σχετική συνιστώσα «κατάρτισης των εκπαιδευτών».
      3.2.   Περαιτέρω βοήθεια σε από μακρού χώρες εταίρους
      3.2.1.   Από μακρού χώρες εταίροι
      Σενεγάλη, Μπουρκίνα Φάσο, Γκάνα, Φιλιππίνες, Γεωργία, Περού, Τζαμάικα, Κολομβία, Κόστα Ρίκα.
      Οι φορείς υλοποίησης θα ασχοληθούν με αυτές τις από μακρού χώρες εταίρους ως εξής:
      
                  —
               
               
                  BAFA: Γκάνα, Γεωργία, Περού, Τζαμάικα, Κολομβία, Κόστα Ρίκα
               
            
                  —
               
               
                  Expertise France: Σενεγάλη, Μπουρκίνα Φάσο, Φιλιππίνες
               
            3.2.2.   Σκοπός του προγράμματος
      Η απόφαση 2013/768/ΚΕΠΠΑ έδωσε τη δυνατότητα στην Ένωση να δρομολογήσει συνεργασία με τις εννέα χώρες εταίρους που αναφέρονται στο σημείο 3.2.1. με βάση έναν αρχικό οδικό χάρτη. Η πλήρης ή μερική ολοκλήρωση του οδικού χάρτη ανέδειξε στη συνέχεια πρόσθετες προκλήσεις που πρέπει να αντιμετωπιστούν για την επίτευξη προόδου προς την πληρέστερη εφαρμογή της ΣΕΟ. Ένα σύνολο διαθέσιμων δραστηριοτήτων θα παρασχεθεί και θα κατανεμηθεί, επομένως, ανάλογα με τις ανάγκες, τα συμφέροντα και τις ικανότητες απορρόφησης των δικαιούχων χωρών.
      3.2.3.   Περιγραφή του προγράμματος
      3.2.3.1.   Εργαστήρια σε χώρες
      Συνολικά 45 διήμερα εργαστήρια στις δικαιούχους χώρες θα οργανωθούν για τις εννέα από μακρού χώρες εταίρους, σε συνέχεια των εργασιών και των επιτευγμάτων που ήδη σημειώθηκαν δυνάμει της απόφασης 2013/768/ΚΕΠΠΑ.
      3.2.3.2.   Επισκέψεις μελέτης στα κράτη μέλη
      Για να συμπληρωθούν οι δραστηριότητες που πραγματοποιούνται στις δικαιούχους χώρες, έως εννέα τριήμερες επισκέψεις μελέτης στις σχετικές αρχές των κρατών μελών θα παρασχεθούν σε κυβερνητικούς υπαλλήλους και υπαλλήλους αρμόδιους για την αδειοδότηση και την επιβολή των από μακρού χωρών εταίρων. Την οργάνωση της εκάστοτε επίσκεψης μελέτης θα εξασφαλίζει ο φορέας υλοποίησης που είναι αρμόδιος για την από μακρού χώρα εταίρο που δικαιούται την επίσκεψη μελέτης (βλέπε σημείο 3.2.1.).
      Λόγω των υψηλών εκπαιδευτικών δυνατοτήτων τους, οι επισκέψεις μελέτης θα πρέπει κατά κανόνα να απευθύνονται σε μελλοντικούς εκπαιδευτές των δικαιούχων χωρών, ήτοι υπαλλήλους των δικαιούχων χωρών που συμμετέχουν στη συνιστώσα «κατάρτισης των εκπαιδευτών», όπως αναφέρεται στο σημείο 3.1.2.3.
      3.3.   Περιφερειακές δραστηριότητες προβολής
      3.3.1.   Σκοπός του προγράμματος
      Οι εννέα προσδιορισμένες χώρες δικαιούχοι μπορούν να διαδραματίσουν εποικοδομητικό ρόλο στον τομέα των περιφερειακών δραστηριοτήτων προβολής, αναπτύσσοντας περαιτέρω επαφές με τις κοντινές γειτονικές τους χώρες σε ζητήματα μεταβίβασης όπλων και όσον αφορά την εφαρμογή της ΣΕΟ. Με αυτόν τον τρόπο θα μπορούσε να δοθεί ώθηση στη συνεργασία Νότου-Νότου σε πιο μακροπρόθεσμη βάση.
      Η παρούσα απόφαση παρέχει, επομένως, στις χώρες αυτές τη δυνατότητα να διοργανώσουν, από κοινού ή μεμονωμένα, ανάλογα με τις ικανότητές τους, υποπεριφερειακά εργαστήρια για έως τρεις από τις γειτονικές τους χώρες.
      3.3.2.   Περιγραφή του προγράμματος
      Έως 12 διήμερα εργαστήρια θα προγραμματιστούν για σκοπούς περιφερειακών δραστηριοτήτων προβολής. Εκτός εάν υπάρξει διαφορετική συμφωνία με τις χώρες υποδοχής, τα εργαστήρια αυτά θα πραγματοποιηθούν ως εξής:
      
                  —
               
               
                  Σενεγάλη, Μπουρκίνα Φάσο, Γκάνα: έως 3 εργαστήρια για έως τρεις χώρες της Ecowas, κατά περίπτωση σε συνεργασία με την επιτροπή Ecowas, εκ περιτροπής εκτός εάν υπάρξει διαφορετική απόφαση από τις εν λόγω τρεις χώρες υποδοχής·
               
            
                  —
               
               
                  Περού, Κόστα Ρίκα και Κολομβία: έως 3 εργαστήρια για έως τρεις χώρες του UNLIREC, κατά περίπτωση σε συνεργασία με το UNLIREC, εκ περιτροπής εκτός εάν υπάρξει διαφορετική απόφαση από τις εν λόγω τρεις χώρες υποδοχής·
               
            
                  —
               
               
                  Φιλιππίνες, Γεωργία, Τζαμάικα: έως δύο εργαστήρια έκαστη για έως τρεις από τους αντίστοιχους γείτονές τους. Στη Γεωργία και τις Φιλιππίνες εδρεύει η περιφερειακή γραμματεία των κέντρων αριστείας στον τομέα ΧΒΡΠ, η οποία μπορεί να διευκολύνει τις συνέργειες με προγράμματα που αφορούν τον έλεγχο των εξαγωγών, καθώς και τον προσδιορισμό των χωρών που προσκαλούνται και τις επαφές με τις χώρες αυτές.
               
            Θα προσκαλούνται έως δέκα υπάλληλοι ανά προσκεκλημένη γειτονική χώρα.
      Η Expertise France θα ασχοληθεί με τα εργαστήρια που αφορούν τη Σενεγάλη, την Μπουρκίνα Φάσο, την Γκάνα και τις Φιλιππίνες και το BAFA θα ασχοληθεί με τα εργαστήρια που αφορούν το Περού, την Κόστα Ρίκα, την Κολομβία, τη Γεωργία και την Τζαμάικα.
      3.4.   Προγράμματα βοήθειας βάσει οδικού χάρτη
      3.4.1.   Σκοπός του προγράμματος
      Ο σκοπός των ειδικών προγραμμάτων βοήθειας και των συναφών οδικών χαρτών τους είναι να ενισχυθούν οι ικανότητες των δικαιούχων χωρών προκειμένου να ανταποκριθούν στις απαιτήσεις της ΣΕΟ με σφαιρικό και βιώσιμο τρόπο. Ο οδικός χάρτης θα προσφέρει στη νέα δικαιούχο χώρα προβλεψιμότητα ως προς το τι είναι προγραμματισμένο σε επίπεδο βοήθειας και θα χαρτογραφεί τις βελτιώσεις που μπορούν να αναμένονται στις ικανότητές της σχετικά με τον έλεγχο της μεταβίβασης. Οι χώρες δικαιούχοι θα είναι χώρες που θα ζητήσουν βοήθεια μετά την έκδοση της παρούσας απόφασης.
      3.4.2.   Περιγραφή του προγράμματος
      Εθνικά προγράμματα βοήθειας θα καταρτιστούν για έως εννέα δικαιούχους χώρες.
      Τα ειδικά προγράμματα βοήθειας θα πρέπει να αναπτυχθούν σύμφωνα με τα ακόλουθα βήματα:
      
                  α)
               
               
                  αίτημα βοήθειας για την εφαρμογή της ΣΕΟ. Το αίτημα αυτό θα πρέπει να είναι όσο το δυνατόν πιο τεκμηριωμένοκαι θα πρέπει να προσδιορίζει ποιες συγκεκριμένες περιοχές πρόκειται να λάβουν βοήθεια. Κατά περίπτωση, η αιτούσα χώρα θα πρέπει επίσης να αναφέρει τυχόν προηγούμενη και εν εξελίξει βοήθεια από άλλους παρόχους βοήθειας (βλέπε επίσης τμήμα 6 κατωτέρω) και να παράσχει πληροφορίες για την οικεία εθνική στρατηγική εφαρμογής της ΣΕΟ·
               
            
                  β)
               
               
                  με βάση τον βαθμό τεκμηρίωσης του αιτήματος και τα κριτήρια που ορίζονται στο τμήμα τέσσερα, ο Ύπατος Εκπρόσωπος, σε σύνδεση με την COARM και τον φορέα υλοποίησης, θα αποφασίζει σχετικά με την επιλεξιμότητα της αιτούσας χώρας·
               
            
                  γ)
               
               
                  σε περίπτωση που το αίτημα βοήθειας εκληφθεί θετικά, ο φορέας υλοποίησης θα οργανώσει αυτοψία εμπειρογνωμόνων. Η αυτοψία αυτή θα πρέπει να έχει ως αφετηρία τις στενές επαφές μεταξύ του φορέα υλοποίησης και της τρίτης χώρας που ζητεί βοήθεια, και να περιλαμβάνει ορισμένους από τους πλέον κατάλληλους εμπειρογνώμονες που προέρχονται από την εφεδρεία εμπειρογνωμόνων.
                  Η προετοιμασία της αυτοψίας μπορεί, κατά περίπτωση, να βασιστεί στη χρήση ερωτηματολογίων και τη συλλογή υφιστάμενων πληροφοριών· η αυτοψία θα περιλαμβάνει μια αρχική αξιολόγηση των αναγκών και προτεραιοτήτων της χώρας που ζητεί βοήθεια. Ειδικότερα, με την αυτοψία θα μπορεί να διευκρινισθεί, σε συνεργασία με τη χώρα που ζητεί βοήθεια, τι απαιτείται για την αποτελεσματική εφαρμογή της ΣΕΟ, και θα μπορούν να συγκριθούν αυτές οι απαιτήσεις με τους πόρους που διαθέτει η χώρα. Αυτή η πρώτη αυτοψία θα συγκεντρώνει όλες τις σχετικές εγχώριες υπηρεσίες και ενδιαφερόμενους φορείς και θα εντοπίζει πρόθυμους και αξιόπιστους τοπικούς εταίρους·
               
            
                  δ)
               
               
                  με βάση τα αποτελέσματα της αυτοψίας εμπειρογνωμόνων, ο φορέας υλοποίησης θα καταρτίσει οδικό χάρτη βοήθειας. Κατά την κατάρτιση του οδικού χάρτη βοήθειας, ο φορέας υλοποίησης θα λάβει υπόψη κάθε βοήθεια που συνδέεται με τη ΣΕΟ και παρέχεται ενδεχομένως μέσω του Ταμείου εθελοντικών εισφορών της ΣΕΟ, της Διευκόλυνσης αρωγής του ΟΗΕ που στηρίζει τη συνεργασία για τη ρύθμιση των όπλων (UNSCAR) ή από άλλους οργανισμούς (βλέπε επίσης τμήμα 6 κατωτέρω). Σε περίπτωση που η χώρα που ζητεί βοήθεια έχει ήδη αναπτύξει εθνική στρατηγική εφαρμογής της ΣΕΟ, ο φορέας υλοποίησης θα διασφαλίσει επίσης ότι ο οδικός χάρτης βοήθειας είναι σύμφωνος με την εθνική αυτή στρατηγική εφαρμογής·
               
            
                  ε)
               
               
                  το σχέδιο οδικού χάρτη βοήθειας θα κοινοποιηθεί στη δικαιούχο χώρα με σκοπό την έγκρισή του από την αρμόδια αρχή. Ο οδικός χάρτης θα προσαρμόζεται στη δικαιούχο χώρα και θα προσδιορίζει τις προτεραιότητες βοήθειας·
               
            
                  στ)
               
               
                  ο οδικός χάρτης θα υλοποιηθεί με τη συμμετοχή σχετικών εμπειρογνωμόνων που προέρχονται από την εφεδρεία εμπειρογνωμόνων και με τη συμμετοχή άλλων ενδιαφερομένων, κατά περίπτωση. Ο φορέας υλοποίησης θα έχει τη δυνατότητα να αναθέσει την οργάνωση ή/και την εφαρμογή της διαδικασίας αξιολόγησης, καθώς και την κατάρτιση του οδικού χάρτη βοήθειας, σε εξωτερικό εμπειρογνώμονα ή εμπειρογνώμονες, κατά περίπτωση. Ο φορέας υλοποίησης θα επιβλέπει τη διαδικασία αυτή.
                  Στο πλαίσιο των μέσων βοήθειας θα περιλαμβάνονται, ειδικότερα, νομικές επιθεωρήσεις, εκπαιδευτικά σεμινάρια και εργαστήρια, και θα προωθείται η χρήση διαδικτυακών εργαλείων και πηγών πληροφοριών, όπως η διαδικτυακή πύλη προβολής EU P2P και το ενημερωτικό δελτίο EU P2P. Αυτά τα μέσα βοήθειας θα επιλεγούν από τον φορέα υλοποίησης ανάλογα με τις ακριβείς ανάγκες και τις προτεραιότητες που προσδιορίζονται κατά την αυτοψία εμπειρογνωμόνων και σύμφωνα με τον οδικό χάρτη.
               
            3.4.3.   Γεωγραφική κατανομή των οδικών χαρτών
      Λαμβανομένων υπόψη των δραστηριοτήτων που πραγματοποιήθηκαν ήδη δυνάμει της απόφασης 2013/768/ΚΕΠΠΑ και της επιθυμητής συνέχειάς τους, οι εννέα οδικοί χάρτες θα εφαρμοστούν ως εξής (σε παρένθεση ο αρμόδιος φορέας υλοποίησης):
      
                  —
               
               
                  Βόρεια, Κεντρική και Δυτική Αφρική: 5 (Expertise France)
               
            
                  —
               
               
                  Νότια και Ανατολική Αφρική: 1 (BAFA)
               
            
                  —
               
               
                  Νοτιοανατολική Ασία: 2 (BAFA)
               
            
                  —
               
               
                  Μέση Ανατολή & χώρες του Κόλπου και Κεντρική Ασία: 1 (Expertise France)
               
            Σύμφωνα με την πρακτική των Ηνωμένων Εθνών, οι συμβάσεις που συνάπτονται με τους φορείς υλοποίησης θα προσδιορίζουν επιπλέον ποιες τρίτες χώρες από τις προαναφερόμενες γεωγραφικές περιφέρειες συνδέονται με τους φορείς υλοποίησης.
      3.5.   Αd hoc εργαστήρια βοήθειας
      3.5.1.   Σκοπός του προγράμματος
      Ο σκοπός των ad hoc εργαστηρίων βοήθειας είναι να ενισχυθούν οι ικανότητες ελέγχου της μεταβίβασης όπλων των δικαιούχων χωρών προκειμένου να ανταποκριθούν στις απαιτήσεις της ΣΕΟ με στοχευμένο και κατάλληλο τρόπο. Αυτές οι ad hoc δραστηριότητες βοήθειας θα επιτρέψουν στην ΕΕ να αντιμετωπίζει ευέλικτα και ενεργά τα αιτήματα βοήθειας που προσδιορίζουν ειδικές ανάγκες σχετικές με την εφαρμογή της ΣΕΟ. Θα μπορούν να έχουν ως αντικείμενο είτε μια δικαιούχο χώρα μεμονωμένα είτε διάφορες δικαιούχους χώρες με παρόμοιες ανάγκες.
      3.5.2.   Περιγραφή του προγράμματος
      Θα οργανωθούν έως 14 διήμερα εργαστήρια που θα ανταποκρίνονται σε στοχευμένα αιτήματα βοήθειας και εκδηλώσεις ενδιαφέροντος για την ανάπτυξη ενός ή περισσοτέρων συγκεκριμένων τομέων ενός συστήματος ελέγχου της μεταβίβασης όπλων.
      Τα εργαστήρια αυτά θα παρέχουν εξειδικευμένη βοήθεια και θα ασχολούνται με το συγκεκριμένο θέμα ή τα θέματα που προέβαλε η αιτούσα χώρα ή χώρες. Θα πραγματοποιούνται στις δικαιούχους χώρες, ενώ την κατάρτιση θα παρέχουν εμπειρογνώμονες από την εφεδρεία.
      Ο Ύπατος Εκπρόσωπος, σε διαβούλευση με την COARM, θα αποφασίζει με ποιόν τρόπο να ανταποκριθεί στα αιτήματα βοήθειας. Η αξιολόγηση του Ύπατου Εκπροσώπου θα καθοδηγείται κυρίως από τα κριτήρια που ορίζονται στο τμήμα 4, την ακρίβεια του αιτήματος και το πώς προσδιορίζει το ζήτημα ή τα ζητήματα που διακυβεύονται, ενώ θα λαμβάνει υπόψη και τη γεωγραφική ισορροπία.
      3.5.3.   Γεωγραφική κατανομή των ad hoc εργαστηρίων βοήθειας
      Τα 14 ad hoc εργαστήρια βοήθειας θα υλοποιηθούν ως εξής (σε παρένθεση ο υπεύθυνος φορέας υλοποίησης):
      
                  —
               
               
                  Λατινική Αμερική: 3 (BAFA) και 1 (Expertise France)
               
            
                  —
               
               
                  Αφρική: 3 (Expertise France)
               
            
                  —
               
               
                  Κεντρική και Νοτιοανατολική Ασία: 2 (BAFA) και 1 (Expertise France)
               
            
                  —
               
               
                  Ανατολική Ευρώπη και Καύκασος: 2 (BAFA)
               
            
                  —
               
               
                  Χώρες του Κόλπου και Μέση Ανατολή: 2 (Expertise France)
               
            Σύμφωνα με την πρακτική των Ηνωμένων Εθνών, οι συμβάσεις που συνάπτονται με τους φορείς υλοποίησης θα προσδιορίζουν επίσης ποιες τρίτες χώρες από τις προαναφερόμενες γεωγραφικές περιφέρειες συνδέονται με τους φορείς υλοποίησης.
      3.6.   Τελική διάσκεψη των δικαιούχων δραστηριοτήτων βοήθειας χωρών στο πλαίσιο της ΣΕΟ
      3.6.1.   Σκοπός του προγράμματος
      Ο σκοπός της διάσκεψης είναι να αυξήσει την ευαισθητοποίηση και την ανάληψη ευθύνης από τους κατάλληλους φορείς όπως αρμόδιους περιφερειακούς οργανισμούς, εθνικά κοινοβούλια και εκπροσώπους της κοινωνίας των πολιτών με συμφέρον στη μακροπρόθεσμη αποτελεσματική εφαρμογή της ΣΕΟ.
      3.6.2.   Περιγραφή του προγράμματος
      Το πρόγραμμα θα λάβει τη μορφή διήμερης διάσκεψης που θα διοργανωθεί όταν θα πλησιάζει το τέλος της εφαρμογής της παρούσας απόφασης και πιθανόν αμέσως μετά από συνεδρίαση της COARM. Υπεύθυνος φορέας υλοποίησης θα είναι το BAFA. Η διάσκεψη αυτή θα συγκεντρώσει αντιπροσώπους των εννέα από μακρού δικαιούχων (3.2.1) και των χωρών που είναι δικαιούχοι των δραστηριοτήτων που αναφέρονται στα σημεία 3.4. και 3.5.
      Η διάσκεψη θα διευκολύνει την ανταλλαγή εμπειριών μεταξύ των δικαιούχων χωρών, θα παρέχει πληροφορίες για τις θέσεις τους έναντι της ΣΕΟ και την πορεία επικύρωσης και εφαρμογής της και θα επιτρέψει την ανταλλαγή συναφών πληροφοριών με εκπροσώπους των εθνικών κοινοβουλίων, περιφερειακών οργανώσεων και της κοινωνίας των πολιτών.
      Στη διάσκεψη θα μετέχουν μεταξύ άλλων:
      
                  —
               
               
                  διπλωμάτες και υπάλληλοι του στρατιωτικού/αμυντικού τομέα από τις δικαιούχους χώρες, ιδίως αρχές αρμόδιες για τις εθνικές πολιτικές όσον αφορά τη ΣΕΟ·
               
            
                  —
               
               
                  τεχνικό προσωπικό και προσωπικό επιβολής του νόμου από τις δικαιούχους χώρες, ιδίως από αρχές αδειοδότησης, τελωνεία και υπάλληλοι επιβολής του νόμου·
               
            
                  —
               
               
                  εκπρόσωποι εθνικών, περιφερειακών και διεθνών οργανισμών που εμπλέκονται στην παροχή βοήθειας, καθώς και εκπρόσωποι των χωρών που ενδιαφέρονται να παράσχουν ή να λάβουν βοήθεια στον έλεγχο του στρατηγικού εμπορίου·
               
            
                  —
               
               
                  εκπρόσωποι σχετικών μη κυβερνητικών οργανώσεων (ΜΚΟ), ομάδων προβληματισμού, εθνικών κοινοβουλίων και βιομηχανιών·
               
            Στη διάσκεψη αναμένεται να λάβουν μέρος έως 80 συμμετέχοντες. Τον τόπο διεξαγωγής της διάσκεψης και τον τελικό κατάλογο των χωρών και των οργανισμών που θα προσκληθούν θα τον καθορίσει ο Ύπατος Εκπρόσωπος σε διαβούλευση με την Ομάδα «Εξαγωγές συμβατικών όπλων» (COARM), βάσει πρότασης του φορέα υλοποίησης.
      3.7.   Παράλληλες δραστηριότητες στο περιθώριο των διασκέψεων των συμβαλλομένων κρατών της ΣΕΟ
      3.7.1.   Σκοπός του προγράμματος
      Οι ετήσιες διασκέψεις των συμβαλλομένων κρατών της ΣΕΟ προσφέρουν μοναδική ευκαιρία προβολής της ΣΕΟ σε αρμόδιους υπαλλήλους και υπεύθυνους για θέματα ΣΕΟ φορείς. Οι χρηματοδοτούμενες από την Ένωση παράλληλες δραστηριότητες θα αυξήσουν συγκεκριμένα την ευαισθητοποίηση σχετικά με τις δράσεις στήριξης της εφαρμογής εκ μέρους της Ένωσης, θα συμβάλλουν στην ευαισθητοποίηση χωρών που μπορούν επακολούθως να ζητήσουν βοήθεια και θα προωθήσουν ορθές πρακτικές ιδίως εκ μέρους των δικαιούχων χωρών.
      3.7.2.   Περιγραφή του προγράμματος
      Κατά τη διάρκεια του προγράμματος θα πραγματοποιηθούν τρεις παράλληλες δραστηριότητες, δηλαδή μία για κάθε ετήσια διάσκεψη των συμβαλλομένων κρατών της ΣΕΟ. Ο φορέας Expertise France θα αναλάβει την υλοποίησή τους. Οι ταξιδιωτικές δαπάνες τριών εμπειρογνωμόνων/υπαλλήλων από τις δικαιούχους χώρες θα μπορούν να καλύπτονται από πόρους της Ένωσης.
      4.   Δικαιούχοι των προγραμματικών δραστηριοτήτων που αναφέρονται στα τμήματα 3.4. και 3.5.
      Δικαιούχοι των προγραμματικών δραστηριοτήτων που αναφέρονται στα τμήματα 3.4. και 3.5. μπορούν να είναι κράτη που ζητούν βοήθεια προκειμένου να εφαρμόσουν τη ΣΕΟ και που επιλέγονται βάσει, μεταξύ άλλων, των εξής κριτηρίων:
      
                  —
               
               
                  τον βαθμό πολιτικής και νομικής δέσμευσης για προσχώρηση στη ΣΕΟ και την πρόοδο εφαρμογής διεθνών πράξεων συναφών προς το εμπόριο όπλων και τον έλεγχο της μεταβίβασης όπλων που ισχύουν στη συγκεκριμένη χώρα·
               
            
                  —
               
               
                  την πιθανότητα επιτυχούς έκβασης των δραστηριοτήτων παροχής βοήθειας·
               
            
                  —
               
               
                  την αξιολόγηση κάθε ενδεχόμενης βοήθειας που έχει ήδη παρασχεθεί ή προγραμματισθεί στον τομέα του ελέγχου της μεταβίβασης ειδών διπλής χρήσης και όπλων·
               
            
                  —
               
               
                  τη σημασία της χώρας για το παγκόσμιο εμπόριο όπλων·
               
            
                  —
               
               
                  τη σημασία της χώρας για τα συμφέροντα ασφάλειας της ΕΕ·
               
            
                  —
               
               
                  την επιλεξιμότητα για Επίσημη Αναπτυξιακή Βοήθεια (ΕΑΒ).
               
            5.   Φορείς υλοποίησης
      Ο φόρτος εργασίας που προκύπτει από τις δραστηριότητες στο πλαίσιο της παρούσας απόφασης καθιστά σκόπιμη τη χρησιμοποίηση δυο αρμόδιων φορέων υλοποίησης: το γερμανικό Ομοσπονδιακό Γραφείο Οικονομικών και Ελέγχου Εξαγωγών (BAFA) και την υπηρεσία Expertise France. Οι φορείς αυτοί, κατά περίπτωση, θα συνεργάζονται με και/ή θα εκχωρούν καθήκοντα σε οργανισμούς ελέγχου των εξαγωγών των κρατών μελών, συναφείς περιφερειακούς και διεθνείς οργανισμούς, ομάδες προβληματισμού, ερευνητικά ιδρύματα και ΜΚΟ.
      Το Συμβούλιο και η Επιτροπή είχαν αναθέσει στο BAFΑ την εφαρμογή προηγούμενων προγραμμάτων για ελέγχους εξαγωγών. Ως εκ τούτου το BAFA έχει αποκτήσει πολλές γνώσεις και σχετική εμπειρία. Η υπηρεσία Expertise France είναι υπεύθυνη για τα ενωσιακά προγράμματα P2P σχετικά με τα είδη διπλής χρήσης τα οποία χρηματοδοτούνται στο πλαίσιο του Μηχανισμού συμβολής στη σταθερότητα και την ειρήνη (IcSP). Ο ρόλος της στην εφαρμογή της παρούσας απόφασης του Συμβουλίου θα συμβάλει στη διασφάλιση κατάλληλου συντονισμού με προγράμματα που αφορούν είδη διπλής χρήσης. Από κοινού, οι δύο φορείς υλοποίησης έχουν συνεπώς την αποδεδειγμένη εμπειρία, τα τυπικά προσόντα και την αναγκαία εμπειρογνωμοσύνη σε όλο το φάσμα των σχετικών δραστηριοτήτων ελέγχου των εξαγωγών της Ένωσης, τόσο στον τομέα των ειδών διπλής χρήσης όσο και στον τομέα των όπλων.
      6.   Συντονισμός με άλλες συναφείς δραστηριότητες βοήθειας
      Οι φορείς υλοποίησης θα πρέπει επίσης να δώσουν ύψιστη προσοχή σε σχετικές με τη ΣΕΟ δραστηριότητες που διεξάγονται στο πλαίσιο του προγράμματος δράσης των ΗΕ για την πρόληψη, την καταπολέμηση και εξάλειψη του λαθρεμπορίου φορητών όπλων και ελαφρού οπλισμού σε όλες του τις μορφές και του Συστήματος Στήριξης της Εφαρμογής του (PoA-ISS), της ΑΣΑΗΕ 1540/2004, του Ταμείου Εθελοντικών Συνεισφορών της ΣΕΟ και της UNSCAR, καθώς και διμερών δραστηριοτήτων παροχής βοήθειας. Οι φορείς υλοποίησης θα πρέπει να συνεργάζονται κατά περίπτωση με άλλους παρόχους βοήθειας προκειμένου να αποφεύγεται η αλληλοεπικάλυψη των προσπαθειών και να επιτυγχάνεται η μέγιστη συνοχή και συμπληρωματικότητα.
      Το πρόγραμμα αποσκοπεί επίσης να καταστήσει πιο γνωστά στις δικαιούχους χώρες τα μέσα της Ένωσης που είναι ικανά να στηρίξουν τη συνεργασία Νότου-Νότου στους ελέγχους των εξαγωγών. Εν προκειμένω, οι δραστηριότητες βοήθειας θα πρέπει να παρέχουν ενημέρωση και να προωθούν τη χρήση των διαθέσιμων μέσων, όπως η πρωτοβουλία Χημικών, Βιολογικών, Ραδιολογικών και Πυρηνικών (ΧΒΡΠ) Κέντρων Αριστείας και άλλα προγράμματα P2P της ΕΕ.
      7.   Προβολή της Ένωσης και διαθεσιμότητα υλικού βοήθειας
      Το υλικό που θα παραχθεί από το πρόγραμμα θα εξασφαλίσει την προβολή της Ένωσης, με βάση κυρίως το λογότυπο και το γραφιστικό διάγραμμα του εγχειρίδιου επικοινωνίας και προβολής για τις εξωτερικές δράσεις της Ευρωπαϊκής Ένωσης, συμπεριλαμβανομένου του λογότυπου «EU P2P export control programme». Οι αντιπροσωπείες της Ένωσης θα πρέπει να συμμετέχουν σε εκδηλώσεις σε τρίτες χώρες με στόχο την ενίσχυση της πολιτικής συνέχειας και της προβολής.
      Θα προωθηθεί η δικτυακή πύλη P2P της ΕΕ (https://export-control.jrc.ec.europa.eu) για τους σκοπούς των δραστηριοτήτων βοήθειας στο πλαίσιο της ΣΕΟ δυνάμει της παρούσας οδηγίας. Οι φορείς υλοποίησης θα πρέπει συνεπώς, στις αντίστοιχες δραστηριότητες βοήθειας που αναλαμβάνουν, να περιλαμβάνουν πληροφορίες για τη δικτυακή πύλη και να ενθαρρύνουν την αναζήτηση και τη χρήση των τεχνικών πόρων αυτής της πύλης. Στην προώθηση της δικτυακής πύλης θα πρέπει να διασφαλίζουν την προβολή της Ένωσης. Επιπλέον, οι δραστηριότητες θα πρέπει να προωθούνται μέσω του ενημερωτικού δελτίου «EU P2P newsletter».
      8.   Εκτίμηση αντικτύπου
      Ο αντίκτυπος των δραστηριοτήτων της παρούσας απόφασης θα πρέπει να εκτιμηθεί σε τεχνικό επίπεδο μετά την ολοκλήρωσή τους. Με βάση τις πληροφορίες και τις εκθέσεις που υποβάλλουν οι φορείς υλοποίησης, η εκτίμηση αντικτύπου θα διενεργείται από τον Ύπατο Εκπρόσωπο, σε συνεργασία με την COARM και, κατά περίπτωση, με τις αντιπροσωπείες της ΕΕ στις δικαιούχους χώρες, καθώς και με άλλους σχετικούς φορείς.
      Όσον αφορά χώρες που έτυχαν ειδικού προγράμματος βοήθειας, η αξιολόγηση του αντικτύπου θα πρέπει να δίνει ιδιαίτερη προσοχή στον αριθμό των δικαιούχων χωρών που επικύρωσαν την ΣΕΟ και στην ανάπτυξη των ικανοτήτων τους όσον αφορά τον έλεγχο της μεταβίβασης όπλων. Αυτή η αξιολόγηση των ικανοτήτων ελέγχου μεταβίβασης όπλων των δικαιούχων χωρών πρέπει να καλύπτει, ειδικότερα, την προετοιμασία και την έκδοση σχετικών εθνικών κανονισμών, την εκπλήρωση των υποχρεώσεων υποβολής εκθέσεων στο πλαίσιο της ΣΕΟ και την παραχώρηση εξουσιών σε κατάλληλο όργανο επιφορτισμένο με τον έλεγχο της μεταβίβασης όπλων.
      9.   Υποβολή εκθέσεων
      Οι φορείς υλοποίησης θα εκπονούν τακτικές εκθέσεις, μεταξύ άλλων και μετά την ολοκλήρωση κάθε δραστηριότητας. Οι εκθέσεις θα πρέπει να υποβάλλονται στον Ύπατο Εκπρόσωπο το αργότερο έξι εβδομάδες μετά την ολοκλήρωση των σχετικών δραστηριοτήτων.
      
         (1)  Απόφαση 2009/1012/ΚΕΠΠΑ, απόφαση 2010/336/ΚΕΠΠΑ, απόφαση 2012/711/ΚΕΠΠΑ, απόφαση 2013/43/ΚΕΠΠΑ και απόφαση 2013/768/ΚΕΠΠΑ.